Un orădean de 54 de ani, şofer pe autobuz, a fost găsit mort şi dezbrăcat, vineri, la prânz, chiar în maşina cu care trebuia să meargă în cursă.

Bărbatul parcase autobuzul într-o zonă mai ferită a oraşului, pe strada Rampei, în spatele depozitelor Trei G unde a mers însoţit de o tânără.

De altfel, femeia a fost și cea care a sunat la 112 când a văzut că bărbatului i se face rău. Un echipaj al Ambulanței nu l-a mai putut salva, însă, pe bărbat.

Din primele date, şoferul a făcut atac de cord în timpul unei partide de sex.

Tânăra este audiată în prezent de poliţişti, însă în caz nu sunt suspiciuni de omor.

„Victima a fost identificată. Cauza exactă a decesului urmează să fie stabilită în urma efectuării necropsiei”, a declarat comisarul Alina Dinu, purtătorul de cuvânt al Poliţiei Bihor.

UPDATE. Sursele BIHOREANULUI spun că tânăra cu care a fost găsit şoferul de autobuz este o prostituată şi a sunat la 112 pentru că n-a putut ieşi din maşină deoarece uşile erau închise iar ea nu a reuşit să le deschidă. Cei doi au fost găsiţi "sechestraţi" de echipajele sosite la faţa locului care au şi ghidat-o pe tânără cum să deschidă. Potrivit aceloraşi surse, bărbatului îi lipsea de la gât lănţişorul de aur.